CELEX: 32022R0144
Language: fi
Date: 2022-02-02 00:00:00
Title: Komission täytäntöönpanoasetus (EU) 2022/144, annettu 2 päivänä helmikuuta 2022, nimityksen kirjaamisesta suojattujen alkuperänimitysten ja suojattujen maantieteellisten merkintöjen rekisteriin (Ceylon Cinnamon (SMM))

3.2.2022   
               
               
                  FI
               
               
                  Euroopan unionin virallinen lehti
               
               
                  L 24/3
               
            
         KOMISSION TÄYTÄNTÖÖNPANOASETUS (EU) 2022/144,
         annettu 2 päivänä helmikuuta 2022,
         nimityksen kirjaamisesta suojattujen alkuperänimitysten ja suojattujen maantieteellisten merkintöjen rekisteriin (Ceylon Cinnamon (SMM))
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 annettu 21 päivänä marraskuuta 2012 (1) ja erityisesti sen 52 artiklan 3 kohdan b alakohdan,
         sekä katsoo seuraavaa:
         
                     (1)
                  
                  
                     Sri Lankan hakemus nimityksen ”Ceylon Cinnamon” rekisteröimiseksi suojattuna maantieteellisenä merkintänä (SMM) julkaistiin Euroopan unionin virallisessa lehdessä (2) asetuksen (EU) N:o 1151/2012 50 artiklan 2 kohdan a alakohdan mukaisesti.
                  
               
                     (2)
                  
                  
                     Komissio vastaanotti 3 päivänä syyskuuta 2020 vastaväiteilmoituksen ja perustellun vastaväitteen Saksalta. Komissio välitti Saksan lähettämän vastaväiteilmoituksen Sri Lankalle 16 päivänä syyskuuta 2020.
                  
               
                     (3)
                  
                  
                     Komissio tarkasteli Saksan 3 päivänä syyskuuta 2020 lähettämää perusteltua vastaväitettä ja totesi, että se voidaan ottaa tutkittavaksi.
                  
               
                     (4)
                  
                  
                     Komissio kehotti 22 päivänä syyskuuta 2020 päivätyllä kirjeellä asianomaisia osapuolia neuvottelemaan ja sopimaan asiasta keskenään sisäisiä menettelyjään noudattaen.
                  
               
                     (5)
                  
                  
                     Sri Lankan pyynnöstä komissio pidensi neuvottelujen määräaikaa vielä kolmella kuukaudella 14 päivänä joulukuuta 2020.
                  
               
                     (6)
                  
                  
                     Sri Lankan ja Saksan väliset neuvottelut päättyivät 28 päivänä joulukuuta 2020, eikä sopimukseen päästy. Sen vuoksi komission olisi tehtävä päätös asetuksen (EU) N:o 1151/2012 57 artiklassa säädettyä menettelyä noudattaen.
                  
               
                     (7)
                  
                  
                     Saksan vastaväite perustuu siihen, että rekisteröitäväksi haettu nimitys ”Ceylon Cinnamon” vastaa saksankielistä käännöstä ”Ceylon-Zimt” (kaneli Ceylonilta, joka on Sri Lankan entinen nimi), ja nimitys on ristiriidassa sen kasvin kasvitieteellisen nimen Cinnamomum ceylanicum kanssa, josta Cinnamon on peräisin. Mausteita ja muita kausiluonteisia ainesosia koskevan Saksan elintarvikesäännöstön ohjeissa ”Ceylon cinnamon” määritellään Cinnamomum ceylanicum -kasvin kuivatuksi kuoreksi.
                  
               
                     (8)
                  
                  
                     Väitteentekijän mukaan Cinnamomum ceylanicum -kasvia viljeltiin alun perin Ceylonissa, joka on Sri Lankan entinen nimi. Cinnamomum ceylanicum on kuitenkin viime vuosikymmeninä siirtynyt myös alkuperäisen maantieteellisen alueen ulkopuolelle, ja sitä on viljelty myös muissa trooppisissa maissa. Muita tärkeimpiä toimittajia ovat Seychellit, Madagaskar ja Kiina sekä vähäisemmässä määrin Intia, Vietnam, Indonesia, Jamaika, Martinique, Ranskan Guyana ja Brasilia. Merkittävä osa markkinoilla saatavilla olevasta Cinnamomum ceylanicum -kasvista saadusta kanelista ei ole peräisin Sri Lankasta.
                  
               
                     (9)
                  
                  
                     Saksa katsoi, että asetuksen (EU) N:o 1151/2012 13 artiklan 1 kohdan b alakohdan mukainen suoja koskisi myös kyseisen nimen käännöksiä, eikä näiden tuotteiden nimessä saisi enää olla minkäänlaista viittausta ilmaisuun ”Ceylon”, jos ”Ceylon Cinnamon” rekisteröitäisiin suojattuna maantieteellisenä merkintänä. Näin ollen nimityksen ”Ceylon Cinnamon” rekisteröiminen suojatuksi maantieteelliseksi merkinnäksi vaarantaisi nimityksen ”Ceylon Zimt” olemassaolon sekä sellaisten tuotteiden olemassaolon, jotka ovat olleet laillisesti Saksan markkinoilla vähintään viiden vuoden ajan ennen nimityksen ”Ceylon Cinnamon” rekisteröintihakemuksen julkaisupäivää.
                  
               
                     (10)
                  
                  
                     Väitteentekijä katsoo, että nimityksen ”Ceylon Cinnamon” rekisteröiminen suojaisi perusteettomasti maantieteellisenä merkintänä kasvin nimeä, jonka käyttö on pidettävä vapaana. Lisäksi kyseisen rekisteröinnin jälkeen merkittävä osa markkinoilla saatavilla olevista tavaroista olisi nimettävä uudelleen, koska kuluttajien hyvin tuntemaa vakiintunutta nimeä ei enää sallittaisi, mukaan lukien viittaus kasvilajiin Cinnamomum ceylanicum.
                  
               
                     (11)
                  
                  
                     Hakijan mukaan nimityksen ”Ceylon cinnamon” ja kasvin nimen välillä ei ollut ristiriitaa, koska kansainvälisesti hyväksytty kasvitieteellinen nimi, josta nimitys ”Ceylon Cinnamon” on koostettu, ei ole Cinnamomum ceylanicum, kuten väitteentekijä väittää, vaan Cinnamomum verum. Cinnamomum zeylanicum tai Cinnamomum ceylanicum katsotaan synonyymeiksi nimelle Cinnamonum verum. Nimitys ”Ceylon cinnamon” ei näin ollen ole ristiriidassa sen kasvin nimen kanssa, josta nimityksellä varustettu tuote saadaan. Lisäksi hakija korosti, ettei suojattava nimitys ole kasvin nimi ja että nimi zeylanicum tai ceylanicum on peräisin Ceylonin historiallisesta nimestä.
                  
               
                     (12)
                  
                  
                     Komissio on arvioinut perustelluissa vastaväitteissä esitetyt väitteet ja asianomaisten osapuolten välisistä neuvotteluista saamansa tiedot.
                  
               
                     (13)
                  
                  
                     Nimityksellä ”Ceylon cinnamon” tarkoitetaan tuotetta, jolla on erityispiirteitä ja -ominaisuuksia, erityisesti sen voimakas aistinvarainen luonne. Lisäksi nimityksellä on vakiintunut maine. Näin ollen se täyttää suojatun maantieteellisen merkinnän rekisteröintiä koskevan vaatimuksen.
                  
               
                     (14)
                  
                  
                     Yhteisön kasvilajikeviraston (CPVO) lajiketietokannassa ilmaisu ”Ceylan”, joka vastaa latinalaista lajinimeä Cinnamomum verum J. Presl., on rekisteröity Meksikossa. Lajiketietokannassa on rekisteröitynä useita tavaramerkkejä ja nimityksiä, joihin sisältyy ilmaisu ”Ceylon” tai ”Cinnamon”, mutta yksikään niistä ei viittaa lajiin Cinnamomum ceylanicum.
                  
               
                     (15)
                  
                  
                     Mausteita ja muita kausiluonteisia ainesosia koskevan Saksan elintarvikesäännöstön ohjeilla on rajallinen todistusvoima ja oikeudellinen merkitys kasvilajikkeen nimen ja asetuksen (EU) N:o 1151/2012 mukaiseen suojattujen alkuperänimitysten ja suojattujen maantieteellisten merkintöjen EU:n rekisteriin rekisteröitävän nimityksen välisessä ristiriidassa.
                  
               
                     (16)
                  
                  
                     Tuote, johon rekisteröitäväksi haettu nimitys viittaa, on peräisin Sri Lankasta, jonka aiempi nimi Ceylon on edelleen laajalti ja yleisesti tunnettu. Näin ollen nimitys ”Ceylon cinnamon” ei sinänsä voi johtaa kuluttajia harhaan tuotteen alkuperästä. Asetuksen (EU) N:o 1151/2012 6 artiklan 2 kohdan mukaisesti edellytykset nimien ja kuluttajien harhaanjohtamisvaaran väliselle ristiriidalle ovat sidoksissa toisiinsa. Edellä esitetyn perusteella nimityksen ”Ceylon cinnamon” rekisteröiminen suojattuna maantieteellisenä merkintänä (SMM) ei voi olla mainitun säännöksen vastainen.
                  
               
                     (17)
                  
                  
                     Lisäksi komissio katsoo, ettei nimityksen ”Ceylon cinnamon” rekisteröiminen suojattuna maantieteellisenä merkintänä estäisi kasvitieteellisen nimen Cinnamomum zeylanicum tai Cinnamomum ceylanicum tai muiden kyseisen kasvitieteellisen nimen synonyymien käyttöä päällysmerkinnöissä kanelituotteissa, jotka ovat peräisin kasveista, joilla on jokin näistä kasvitieteellisistä nimistä ja joita viljellään maantieteellisen alueen ulkopuolella, edellyttäen, että kaikki asetuksen (EU) N:o 1151/2012 42 artiklassa luetellut edellytykset täyttyvät ja että päällysmerkissä on selvästi maininta alkuperämaasta eikä siinä ole muita viittauksia Sri Lankaan. Näin varmistetaan, että kuluttajat saavat oikeaa tietoa suhteessa rekisteröidyllä SMM-merkinnällä kaupan pidettyyn tuotteeseen.
                  
               
                     (18)
                  
                  
                     Sen vuoksi nimitys ”Ceylon Cinnamon” (SMM) olisi kirjattava suojattujen alkuperänimitysten ja suojattujen maantieteellisten merkintöjen rekisteriin.
                  
               
                     (19)
                  
                  
                     Tässä asetuksessa säädetyt toimenpiteet ovat maataloustuotteiden laatupolitiikkakomitean lausunnon mukaiset,
                  
               ON HYVÄKSYNYT TÄMÄN ASETUKSEN:
         
            1 artikla
            Rekisteröidään nimitys ”Ceylon Cinnamon” (SMM).
            Ensimmäisessä kohdassa tarkoitettu nimitys viittaa luokan 1.8 ”Muut liitteeseen I kuuluvat tuotteet (mausteet jne.)” tuotteeseen ja komission täytäntöönpanoasetuksen (EU) N:o 668/2014 (3) liitteessä XI mainitun luokan 2.10 ”Eteeriset öljyt” tuotteeseen.
         
         
            2 artikla
            Jos päällysmerkinnöissä käytetään asetuksen (EU) N:o 1151/2012 42 artiklan 1 kohdan mukaisesti ilmaisua Cinnamomum zeylanicum tai Cinnamomum ceylanicum tai muita kyseisen kasvitieteellisen nimen synonyymejä sen kasvilajikkeen osalta, josta kaneli on peräisin, myös Sri Lankan ulkopuolinen alkuperämaa on merkittävä samaan nähtävissä olevaan kenttään vähintään samansuuruisilla kirjaimilla kuin nimitys.
            Kielletään tällaisissa tapauksissa lippujen, symbolien, tunnusten tai muiden kuvausten käyttö päällysmerkinnöissä, jos se on omiaan johtamaan kuluttajia harhaan erityisesti tuotteen ominaisuuksien tai alkuperän suhteen.
         
         
            3 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 2 päivänä helmikuuta 2022.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EUVL L 343, 14.12.2012, s. 1.
         
            (2)  EUVL C 208, 22.6.2020, s. 19.
         
            (3)  Komission täytäntöönpanoasetus (EU) N:o 668/2014, annettu 13 päivänä kesäkuuta 2014, maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 soveltamissäännöistä (EUVL L 179, 19.6.2014, s. 36).